### NN 157/2023 (28.12.2023.), Odluka o porezima Općine Tounj

Općina Tounj

2494

Na temelju članka 20. i članka 42. Zakona o lokalnim porezima (»Narodne novine«, br. 115/16, 101/17, 114/22, 114/23) i članka 33.. Statuta Općine Tounj (»Glasnik Karlovačke županije« broj 12/21, 11/22), na temelju prijedloga općinskog načelnika, Općinsko vijeće Općine Tounj na sjednici održanoj 28. studenoga 2023. godine donosi

ODLUKU

O POREZIMA OPĆINE TOUNJ

I. OPĆA ODREDBA

Članak 1.

Ovom se Odlukom utvrđuju vrste poreza koji se uvode za područje Općine Tounj, stope poreza na potrošnju, visina poreza na kuće za odmor, visina, uvjeti i način plaćanja poreza na korištenje javnih površina, što se smatra javnom površinom te nadležno porezno tijelo za utvrđivanje i naplatu poreza.

II.VRSTE POREZA

Članak 2.

Općina uvodi i njoj pripadaju sljedeći porezi:

1. porez na potrošnju

2. porez na kuće za odmor

3. porez na korištenje javnih površina.

1. Porez na potrošnju

Članak 3.

Porez na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima plaća se po stopi od 3 %.

2. Porez na kuće za odmor

Članak 4.

Porez na kuće za odmor plaća se 2,20 eura po jednom kvadratnom metru korisne površine kuće za odmor na cijelom području Općine Tounj.

3. Porez na korištenje javnih površina

Članak 5.

Javnim površinama u smislu ove Odluke smatraju se javne površine definirane odlukom o komunalnom redu Općine Tounj, a koje se mogu dati na privremeno korištenje.

Članak 6.

Pravne i fizičke osobe koje, na temelju odobrenja upravnog tijela Općine, koriste javne površine na području Općine Tounj, plaćaju porez na korištenje javne površine po jednom kvadratnom metru površine koju koriste dnevno, i to kako slijedi:

1. za postavljanje kioska 0,50 eura

2. za postavljanje pokretnih ugostiteljskih radnji 0,50 eura

3. za postavljanje štandova i drugih naprava 0,50 eura

4. za postavljanje cirkusa, lunaparkova i ostalih zabavnih radnji 1,00 euro

5. za terase i otvorene prostore u periodu 0,50 eura od 1. svibnja do 30. rujna

6. za postavljanje štandova u vrijeme manifestacija, u sajmene dane te u drugim prigodama 1,00 eura

7. za korištenje javne površine u ostalim slučajevima, a koji nisu navedeni u točkama od 1. do 7. (postavljanje stolova i stolica uz štandove u vrijeme manifestacija) 1,00 eura.

Iznimno od odredbe stavka 1. ovog članka kada se javne površine daju na privremeno korištenje na temelju pisanih ponuda prikupljenih javnim pozivom u smislu općeg akta Općine Tounj kojim su propisani način i uvjeti davanja na privremeno korištenje javnih površina, obveznici plaćaju porez na korištenje javnih površina u visini ponuđenog iznosa poreza na korištenje javne površine.

Porez na korištenje javnih površina plaća se u roku od 15 dana od dana dostave rješenja o utvrđivanju poreza.

Članak 7.

Poslove utvrđivanja, evidentiranja, nadzora, naplate i ovrhe radi naplate poreza propisanih ovom Odlukom obavlja Porezna uprava, Područni ured Karlovac, Ispostava Ogulin.

Poreznoj upravni za obavljanje poslova iz stavka 1. ovog članka pripada naknada u visini određenoj Ugovorom sklopljenom između Porezne uprave i Općine Tounj.

Članak 8.

Danom stupanja na snagu ove Odluke prestaje važiti Odluka o porezima Općine Tounj (»Glasnik Karlovačke županije«, broj: 07/2018).

Članak 10.

Postupci u vezi s utvrđivanjem i naplatom poreza na potrošnju, poreza na kuće za odmor, poreza na tvrtku ili naziv i poreza na korištenje javnih površina započeti prema odredbama Odluke o porezima Općine Tounj (»Glasnik Karlovačke županije«, broj 07/2018) a koji nisu dovršeni do stupanja na snagu ove Odluke, dovršit će se prema odredbama Odluke o porezima Općine Tounj (»Glasnik Karlovačke županije«, broj 07/2018).

Članak 11.

Ova Odluka objavit će se u »Narodnim novinama« i » Glasniku Karlovačke županije«, a stupa na snagu 1. siječnja 2024. godine.

Klasa : 024-01/23-01/07

Urbroj: 2133/20-03-23-24

Tounj, 28. studenoga 2023.

OPĆINSKO VIJEĆE OPĆINE TOUNJ

Predsjednik
 Darko Meašić, v. r.